Droppet HV-øvelse, ble dømt til fengsel

36-åringen droppet en HV-øvelse på seks dager på Ulven leir. Nå er han dømt til 90 dager fengsel.

Publisert Publisert 16. desember 2015

I FENGSEL: 36-åringen er dømt til fengsel for at han ikke møtte opp til heimevernsøvelse på Ulven leir. Foto: GOOGLEMAPS

Denne artikkelen er over fire år gammel

Mannen er i Nordhordland tingrett dømt for brudd på den militære straffeloven for å «unndra seg sin militære tjenesteplikt.»

mai i fjor møtte han ikke opp på Ulven leir i Os kommune. Der skulle han avtjene seks dager arresttjeneste. I retten nektet mannen straffskyld.

— Visste ikke om innkallingen

Retten legger til grunn at 36-åringen møtte til HV-øvelse i 2010, men at han ikke møtte frem til øvelse i oktober 2012. Han fikk refs for manglende fremmøte, og det var grunnlaget for at han ble innkalt til arresttjeneste.

Han møtte ikke til HV-øvelse i september 2013, mars 2014 og senest mai 2014. Mannen sier at han var kjent med innkallingen til øvelsen i mai 2014, men at fraværet skyldtes en forglemmelse. Han mener imidlertid at han ikke pliktet å møte frem, ettersom han ikke var kjent med innkallinger til øvelsen i 2012. Fraværet her var grunnlaget for senere innkallinger.

Må sone 14 dager

Retten så bort fra 36-åringens forklaring, og mener mannen bevisst har gjort seg utilgjengelig.

«Når han med åpne øyne har unnlatt å ta imot og gjøre seg kjent med innkallingene fordi han ikke ville møte, er han forsettlig uteblitt fra tjenesten og kan ikke til sin frifinnelse påberope seg at han manglet den nærme kjennskap til tid og sted for fremmøte for øvelsen som har dannet grunnlag for arresttjenesten omhandlet i tiltalen», heter det i dommen.

Mannen er nå dømt til 90 dager fengsel. Han må sone 14 av dem, mens 76 dager gjøres betinget.

Publisert Publisert: 16. desember 2015 19:19